Milutin Milanković

USPOMENE,

doživljaji, saznanja

(odlomak)

Mnogi naučnici su već u svom detinjstvu nagoveštavali da će postati veliki ljudi. Preko dečjih igara i nestašluka otkrivali su principe koje će primenjivati kasnije u svom naučnom radu. Nikola Tesla, Mihajlo Pupin, Milutin Milanković, svetski poznati srpski naučnici, rado su se sećali svog detinjstva i školovanja.

 Treći razred donese s početka sama razočarenja. Dobismo nove nastavnike, slabije od prethodnika. Predmeti neinteresantni, istorija: srednji vek, dosadan sam po sebi, geografija: učenje naziva i imena, bez veze i upotreba geografskih karata. Dvojkaša u izobilju, profesori se bakću samo sa njima, a ja se spremam tek toliko da se svojim jadnim drugovima u nevolji nađem. U svedodžbi prvog semestra imam dva „dobra“, a ostalo „veoma dobro“.

U četvrtom i svim ostalim razredima realke učila se hemija, pa sam se za nju, kao za svaku novu stvar, živo zainteresovao, a imali smo i dobra profesora toga predmeta, doktora hemije. Zato sam, u ime božićnih poklona, poručio iz Beča razne sprave za hemijske opite, retorte, epruvete, pneumatsku kadu i raznu drugu staklariju, pa tronožac, stalke, grejalicu sa špiritusom i još štošta. Malo sopče prvog sprata koje je služilo za umivaonicu, a bilo patosano ciglom, preudesio sam u hemijsku laboratoriju i za vreme Božića otpočeo u njoj da ozbiljno radim. Uspeo sam da izlučim vodonik i kiseonik i vršim njima one eksperimente koje nam je naš profesor pokazao.

 Kad stigoh u četvrti razred, dođe nam za novog direktora Franja Divić, matematičar od struke. Baš te godine publikovao je na nemačkom jeziku svoju raspravu o osnovnim računskim operacijama opštim brojevima. Ona mu posluži kao uvod u predavanja matematike koja nam je držao. Upotrebio je nekoliko časova dok nam je sedeći za svojom katedrom, saopštio njen sadržaj. Za vreme svog predavanja gledao mi je pravo u oči, već zbog toga što sam sedeo u prvoj klupi, baš ispred same katedre, a možda sam mu i izgledao inteligentniji od mojih drugova, a valjda je i čuo da sam prvi đak u razredu. Njegovim pogledom, uprtim u mene, bio sam prinuđen da ga pažljivo slušam. Kada je svoja uvodna predavanja završio, pozva me pred tablu. I ja počeh da pričam sve što sam iz njegovih predavanja shvatio i zapamtio. On me nije prekidao, već me pažljivo slušao kao lekar što sluša bolesnika kada mu ovaj priča svoju istoriju. Tako je to išlo pun čas. Kada, naposletku, završih i ispričah sve što sam znao, on me samo zapita kakvu sam ocenu imao dotle iz matematike.

* Veoma dobru! – odgovorih mu pun ponosa.
* Vrlo me čudi! – na to reče on.

Pretrnuh na te reči, a on ponovi:

* Čudi me, zaista, jer si ti izvanredna matematičarska glava, kakvu još nisam sreo u svojoj nastavničkoj praksi.

Nehotice, valjda od čuda, uhvatih se za glavu, a ceo razred prsnu usmeh.

Ali direktor osta pri svome sudu, a kada se završi semestar, dade mi najvišu ocenu. Taj uspeh omili mi matematičku nauku.

**baktati se** – raditi nešto s poteškoćom, petljati se u neki posao

**svedodžba** – svedočanstvo o završenom razredu

**opit** – ogled, eksperiment

**epruveta** – staklena cev sa otvorom u koju se stavljaju hemikalije radi eksperimenata

**špiritus** – vrsta alkohola kojem se dodaju neke materije, pa se ne može piti već se koristi za gorenje